**Informatīvais ziņojums “Par iespēju organizēt centralizētos iepirkumus zāļu iegādei valsts ārstniecības iestādēs”**

Veselības ministrija, pamatojoties uz 2017.gada 22.augusta Ministru kabineta sēdē doto uzdevumu (protokols Nr.40, 43§, 28.punkts), sadarbībā ar Nacionālo veselības dienestu sagatavojusi izvērtējumu par iespēju organizēt centralizētos iepirkumus zāļu iegādei valsts ārstniecības iestādēs.

1. **Esošā situācija zāļu nodrošinājumā**

Pašreiz zāļu iegāde tiek īstenota no šādām budžeta apakšprogrammām:

* 33.03.00 “Kompensējamo medikamentu un materiālu apmaksāšana” – tiek apmaksātas ambulatorai ārstēšanai paredzētās zāles un medicīniskās ierīces, kas iekļautas kompensējamo zāļu sarakstā (A, B un C saraksts), M sarakstā, kā arī individuālās kompensācijas gadījumi. Kompensācijas kārtību nosaka MK 31.10.2006. noteikumi Nr.899 “Ambulatorajai ārstēšanai paredzēto zāļu un medicīnisko ierīču iegādes izdevumu kompensācijas kārtība”;
* 33.04.00 “Centralizēta medikamentu un materiālu iegāde” – tiek iepirktas vakcīnas, kā arī imūnbioloģiskie preparāti;
* no programmām stacionārās aprūpes nodrošināšanai – ārstniecības iestādes iepērk zāles savas darbības nodrošināšanai.

2017.gadā zāļu kompensācijas sistēmas (turpmāk – KZS) ietvaros plānots finansējums  142,8 miljoni eiro apmērā, centralizēto medikamentu iepirkšanai 11,5 miljoni eiro, bet slimnīcas 2016.gadā iepirkušas zāles par 45 miljoniem eiro.

Jau šobrīd medikamentus ir iespējams iegādāties arī Elektronisko iepirkumu sistēmā (turpmāk – EIS). Valsts reģionālās attīstības aģentūra tās uzturētajā EIS līdz šim ir attīstījusi un uztur šādus veselības aprūpes nozares e-katalogus:

1. Medikamenti (nereģistrēti zāļu reģistrā) [Nr. CI94N](https://www.eis.gov.lv/EIS/Categories/CategoryList.aspx?CategoryId=10687), ar preču grupām[[1]](#footnote-2):
   1. CI94N.1 A-Gastrointestinālais trakts un vielmaiņa;
   2. CI94N.2 B-Asinis un asinsrades orgāni;
   3. CI94N.3 C-Kardiovaskulārā sistēma;
   4. CI94N.4 G-Uroģenitālā sistēma un dzimumhormoni;
   5. CI94N.5 J-Pretinfekciju medikamenti;
   6. CI94N.6 L-Pretaudzēju un imūnsistēmu ietekmējoši līdzekļi;
   7. CI94N.7 M-Muskuļu un skeleta sistēmas ārstniecības līdzekļi;
   8. CI94N.8 N-Nervu sistēma;
   9. CI94N.9 R-Elpošanas sistēma;
2. Medikamenti (reģistrēti zāļu reģistrā) [Nr. CI94R](https://www.eis.gov.lv/EIS/Categories/CategoryList.aspx?CategoryId=10539), ar preču grupām1:
   1. CI94R.1 A-Gastrointestinālais trakts un vielmaiņa;
   2. CI94R.2 B-Asinis un asinsrades orgāni;
   3. CI94R.3 C-Kardiovaskulārā sistēma;
   4. CI94R.4 D-Dermatoloģiski līdzekļi;
   5. CI94R.5 G-Uroģenitālā sistēma un dzimumhormoni;
   6. CI94R.6 H-Hormonus, izņemot dzimumhormonus un insulīnus, saturoši zāļu līdzekļi sistēmiskai lietošanai;
   7. CI94R.7 J-Pretinfekciju medikamenti;
   8. CI94R.8 L-Pretaudzēju un imūnsistēmu ietekmējoši līdzekļi;
   9. CI94R.9 M-Muskuļu un skeleta sistēmas ārstniecības līdzekļi;
   10. CI94R.10 N-Nervu sistēma;
   11. CI94R.11 P-Pretparazītu, insekticīdi līdzekļi un repelenti;
   12. CI94R.12 R-Elpošanas sistēma;
   13. CI94R.13 S-Maņu orgāni;
   14. CI94R.14 V-Dažādi līdzekļi;
3. Enterālās barošanas līdzekļi un aprīkojums [Nr. CI94E](https://www.eis.gov.lv/EIS/Categories/CategoryList.aspx?CategoryId=11044), ar šādām preču grupām[[2]](#footnote-3):
   1. CI94E.1 Dzerami enterālās barošanas līdzekļi;
   2. CI94E.2 Pulverveida enterālās barošanas līdzekļi;
   3. CI94E.3 Dzerami un caur zondi ievadāmi enterālās barošanas līdzekļi;
   4. CI94E.4 Caur zondi ievadāmi enterālās barošanas līdzekļi;
   5. CI94E.5 Sistēmas un šļirces enterālās barošanas līdzekļu ievadīšanai;
   6. CI94E.6 Nazo-gastrālās zondes;
   7. CI94E.7 Perkutānās endoskopiskās gastrostomijas (PEG) komplekti;
   8. CI94E.8 Gastrostomijas zondes;
4. Medicīnas preces [Nr. CI91](https://www.eis.gov.lv/EIS/Categories/CategoryList.aspx?CategoryId=9513), ar šādām preču grupām:
   1. CI91.1 Pārsēji, salvetes, saites, ģipša saites;
   2. CI91.2 Tamponi, hemostātiski sūkļi, vate, lignīns, pārklāji;
   3. CI91.3 Sterilizācijas materiāli;[[3]](#footnote-4)
   4. CI91.4 Cimdi un to turētāji;
   5. CI91.5 Cepures, maskas, aizsargbrilles, bahilas;
   6. CI91.6 Materiāli un to komplekti procedūrām un operācijām;
   7. CI91.7 Vēnu katetri;
   8. CI91.8 Adatas un šļirces;
   9. CI91.9 Skābekļa maskas;
   10. CI91.10 Zondes, intubācijas caurules, urīnpūšļa katetri;
   11. CI91.11 Elektrodi;3
   12. CI91.12 Ginekoloģiskie materiāli;3
   13. CI91.13 Skalpeļi;3
   14. CI91.14 Fonendoskopi;3
   15. CI91.15 Pacientu kopšanas materiāli.

Minētos katalogus izmanto 148 organizācijas, iegādājoties preces 2016.gada laikā par kopējo vērtību 4 997 365,92 *euro*, tai skaitā medikamentu iegādei EIS izmanto 69 organizācijas ar kopējo piegādāto preču vērtību 2016.gadā 3 274 064,99 *euro* apmērā.

Izvērtējot ārstniecības iestāžu sniegto informāciju, var secināt, ka šobrīd EIS nespēj pilnībā un stabili nodrošināt elektroniskos iepirkumus visās medikamentu pozīcijās. Tas jo īpaši jāņem vērā, jo ir virkne specifisku medikamentu, kurus lieto atsevišķas ārstniecības iestādes (VSIA “Paula Stradiņa klīniskā universitātes slimnīca”, SIA “Rīgas Austrumu klīniskā universitātes slimnīca”, VSIA “Bērnu klīniskā universitātes slimnīca”, VSIA “Rīgas psihiatrijas un narkoloģijas centrs”) un kurus EIS nespēj nodrošināt. Būtiski ir arī tas, ka EIS nespēj nodrošināt pilnu pasūtījuma apjomu, kā arī nespēj veikt piegādes lielajos transporta iepakojumos (piem., eiropaletēs). Ārstnieciskajā procesā būtisks aspekts ir pacientu drošība un nepārtrauktība medikamentozajā terapijā – tas visspilgtāk izpaužas, ja pacientam ilgstošā laika periodā ir jāsaņem antibakteriālie līdzekļi vai ķīmijterapija, bet EIS šobrīd negarantē, ka pacients visu ārstēšanās periodu saņems viena un tā paša ražotāja medikamentus, jo sistēmā dinamiski mainās piedāvātās cenas un līdz ar to mainās arī piegādātāji un to piedāvātie zāļu ražotāji. Tas pats attiecas uz reto slimību medikamentiem, kur attiecībā uz biosimilāriem ir ierobežojumi, jo nav pieļaujams aizvietot viena ražotāja medikamentu ar cita ražotāja ekvivalentu. Lielākā daļa ārstniecības iestāžu norāda arī uz to, ka organizējot slimnīcas iepirkumus, pretendentu iesniegtajos piedāvājumos lielākai daļai medikamentu cenas ir zemākas nekā EIS, kā arī piegādes noteikumi ir elastīgāki. EIS arī nevar uzlikt nepieciešamos papildus nosacījumus piegādātājiem, kas parasti tiek iekļauti iepirkumu līgumos un atsevišķos gadījumos var būt ļoti specifiski. Šobrīd ārstniecības iestādes pirms pasūtījuma veikšanas pārbauda EIS piedāvājumu.

1. **Iespējamie risinājumi zāļu iegādes centralizācijai**

Saskaņā ar plānoto veselības aprūpes sistēmas reformu, lai nodrošinātu efektīvāku onkoloģisko medikamentu iepirkšanu un izlietošanu, nodrošinot pacientu līdzestību, plānots, ka sākot ar 2018.gada 1.janvāri onkoloģisko slimību ārstēšanai lietojamās parenterāli ievadāmās zāles (izņemot tās, par kuru kompensācijas nodrošināšanu ir noslēgts finansiālas līdzdalības līgums ar zāļu reģistrācijas apliecības īpašnieku vai viņa pilnvarotām personām), kuru iegāde tiek apmaksāta no valsts budžeta līdzekļiem (turpmāk – Medikamenti), tiks iepirktas centralizēti, plānojot rast ietaupījumu uz aptieku uzcenojuma rēķina, novērstajiem zāļu zudumiem pacienta nelīdzestīgas rīcības gadījumā un iepirkuma centralizēšanas, iegūstot zemākas cenas.

2016.gadā apmaksāto Medikamentu izlietoto iepakojumu skaits ir 99 643 iepakojumi. Vidējais svērtais aptiekas piecenojums – 2,598205 *euro*/par 1 iepakojumu, attiecīgi 99 643 iepakojumi x 2,598205 *euro* = 258 893 *euro*.

Atbilstoši SIA “Rīgas Austrumu klīniskā universitātes slimnīca” ekspertu novērtējumam, iespējamie Medikamentu, kas tika iegādāti KZS, zudumi ir 3-5%, vidēji 4%. Kopējais no KZS pārdalāmais finansējums ir 2 700 000 *euro*, līdz ar to iespējamais ietaupījums sastāda 108 000 *euro*.

Kopējā summa, iekļaujot no KZS pārdalāmo finansējumu un stacionāro ārstniecības iestāžu esošo Medikamentu iegādei paredzēto finansējumu, centralizētā iepirkuma veikšanai sastāda 3 819 265 *euro*.

Veicot centralizētu iepirkuma procedūru, iespējamais finansējuma ietaupījums sastāda 4% jeb 152 771 *euro*.

Kopējais iespējamais ieguvums sastāda 519 664 *euro* gadā, tomēr ņemot vērā, ka centralizētais iepirkums atbilstoši plānotajiem reformas uzsākšanas un iepirkuma procedūras termiņiem varētu noslēgties 2018.gada februārī, 2018.gadā ietaupījums plānojams 10 mēnešiem 433 053 *euro* apmērā.

Daļēji finansējuma ietaupījums tiks novirzīts papildus Medikamentu iegādei saistībā ar to, ka kompensācijas izdevumi onkoloģijas pacientiem ik gadus pieaug par aptuveni 6%. Līdz ar to pacientu skaita pieauguma finansēšanai nepieciešams novirzīt 229 156 *euro*. Tādējādi kopējā 2018.gadā pieejamā ietaupījuma summa būs 203 897 *euro*.

Savukārt atbilstoši jaunā Publisko iepirkumu likuma un pakārtoto Ministru kabineta noteikumu prasībām, Veselības ministrijai jānodrošina turpmāka EIS medicīnas preču un medikamentu katalogu uzturēšana, sākot ar 2019.gada februāri. Veicot centralizētu iepirkumu turpmākai katalogu uzturēšanai, ņemot vērā ārstniecības iestāžu prasības, iespējams ietaupījums līdz 10% no kopējās iepirkumu vērtības jeb 499 737 *euro* 2019.gadā. Turpmākos gados, paplašinot EIS pieejamo medikamentu apjomu un dažādību, iespējams turpmāks iegādāto preču apgrozījuma pieaugums, nodrošinot papildus ietaupījumu, 2020.gadā līdz 549 711 *euro*.

Kopējais ietaupījums no minētās rīcības norādīts tabulā.

*1.tabula*

Iespējamais ietaupījums no centralizētas medikamentu iegādes, *euro*

|  |  |  |  |
| --- | --- | --- | --- |
|  | **2018** | **2019** | **2020** |
|  |
| 1. Onkoloģisko slimību ārstēšanai lietojamo parenterāli ievadāmo medikamentu centralizēta iepirkšana | 203 897 | 290 508 | 290 508 |
| 2. EIS medicīnas preču un medikamentu katalogu uzturēšana |  | 499 737 | 549 711 |
| **Kopā** | **203 897** | **790 245** | **840 219** |

1. **Ieteikumi turpmākai rīcībai**

1. Lai nodrošinātu efektīvāku onkoloģisko medikamentu iepirkšanu un izlietošanu, nodrošinot pacientu līdzestību Veselības ministrijai iesniegt izskatīšanai Ministru kabinetā nepieciešamos grozījumus MK 31.10.2006. noteikumos Nr.899 “Ambulatorajai ārstēšanai paredzēto zāļu un medicīnisko ierīču iegādes izdevumu kompensācijas kārtība” un MK 17.12.2013 noteikumos Nr.1529 “Veselības aprūpes organizēšanas un finansēšanas kārtība”, nosakot, ka sākot ar 2018.gada 1.martu onkoloģisko slimību ārstēšanai lietojamās parenterāli ievadāmās zāles (izņemot tās, par kuru kompensācijas nodrošināšanu ir noslēgts finansiālas līdzdalības līgums ar zāļu reģistrācijas apliecības īpašnieku vai viņa pilnvarotām personām), kuru iegāde tiek apmaksāta no valsts budžeta līdzekļiem (turpmāk – Medikamenti), tiks iepirktas centralizēti

2. Atbilstoši 2016.gada 29.novembra MK sēdes protokola Nr.65 32.paragrāfā Informatīvais ziņojums “Par medikamentu iepirkumu organizēšanu kapitālsabiedrībās, kurās Veselības ministrija ir valsts kapitāla daļu turētāja, izmantojot Elektronisko iepirkumu sistēmu” Veselības ministrijai līdz 2017.gada 31.decembrim izveidot institūciju centralizētai medikamentu un medicīnas preču iepirkumu organizēšanai Veselības ministrijai piešķirto budžeta līdzekļu ietvaros.

3. Papildus Veselības ministrijai līdz 2018.gada 1.jūnijam sagatavot priekšlikumus par medikamentu grupām, kuru iepirkšanu iespējams nodrošināt centralizēti.

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretārs Kārlis Ketners

1. Preču grupās pamatā iekļauti medikamenti no Nacionālā veselības dienesta publicētā stacionāros lietojamo zāļu saraksta, savukārt sadalījums starp reģistrēto un nereģistrēto zāļu katalogu veikts balstoties uz Zāļu valsts aģentūras uzturēto Latvijas Zāļu reģistru. [↑](#footnote-ref-2)
2. Pēc kataloga darbības termiņa beigām (2017.gada 7.maija) katalogs vairs netiks atjaunots. [↑](#footnote-ref-3)
3. Pēc kataloga darbības termiņa beigām (2016.gada 2.oktobra) preču grupa vairs netiks pārstāvēta EIS katalogos. [↑](#footnote-ref-4)